MT Il-Ġurnal Uffiċjali tal-Unjoni Ewropea L 86/1

REGOLAMENT TA’ IMPLIMENTAZZJONI TAL-KUNSILL (UE) Nru 285/2013

tal-21 ta’ Marzu 2013

li jtemm il-ftuħ mill-ġdid parzjali ta’ investigazzjoni anti-dumping li tikkonċerna l-importazzjonijiet tal-etanolamini li joriġinaw mill-Istati Uniti tal-Amerika u li jtemm ir-reviżjoni ta’ skadenza taħt l-Artikolu 11(2) u reviżjoni interim parzjali taħt l-Artikolu 11(3) tar-Regolament (KE) Nru 1225/2009

IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea,

Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (ir-“Regolament bażiku”), u b’mod partikolari l-Artikoli 9(2), 11(2) u 11(3) tiegħu,

Wara li kkunsidra l-proposta mressqa mill-Kummissjoni Ewropea wara li kkonsulta mal-Kumitat Konsultattiv,

Billi:

1. IL-PROĊEDURA

1.1. Miżuri eżistenti

(1) Fit-2 ta’ Frar 1994, il-Kunsill impona, permezz tar-Regolament (KE) Nru 229/94 (2) (“ir-Regolament oriġinali”), dazji anti-dumping definittivi fuq l-importazzjonijiet tal-etanolamini (il-“prodott ikkonċernat”) li joriġinaw mill-Istati Uniti tal-Amerika (“USA”). Fl-20 ta’ Lulju 2000 u wara investigazzjoni tar-reviżjoni ta’ skadenza, dawn il-miżuri ġew estiżi għal ħames snin permezz tar-Regolament tal-Kunsill (KE) Nru 1603/2000 (3) (ir-“Regolament tal-ewwel reviżjoni ta’ skadenza”).

(2) Fit-23 ta’ Ottubru 2006, wara t-tieni investigazzjoni tar-reviżjoni ta’ skadenza, il-miżuri ġew estiżi għal ħames snin oħra mir-Regolament tal-Kunsill (KE) Nru 1583/2006 (4) (ir-“Regolament tat-tieni reviżjoni ta’ skadenza”).

(3) Fid-19 ta’ Jannar 2010 u wara t-tielet investigazzjoni tar-reviżjoni ta’ skadenza, id-dazji anti-dumping fuq l-importazzjonijiet tal-etanolamini li joriġinaw mill-Istati Uniti kienu imposti għal sentejn oħra mir-Regolament ta’ Implimentazzjoni tal-Kunsill (UE) Nru 54/2010 (5) (ir-“Regolament tat-tielet reviżjoni ta’ skadenza”).

(4) Fid-9 ta’ April 2010, The Dow Chemical Company (“Dow Chemical”) ressqet applikazzjoni għal annullament parzjali tar-Regolament ta’ Implimentazzjoni (UE) Nru 54/2010.

(5) Fit-12 ta’ Marzu 2011, il-Kummissjoni Ewropea (il-“Kummissjoni”) ppubblikat Avviż tal-iskadenza imminenti fil-Ġurnal Uffiċjali (6).

(6) Wara talba ppreżentata minn BASF AG, Ineos Europe AG, u Sasol Germany GmbH (l-“industrija tal-Unjoni”), il-Kummissjoni bdiet reviżjoni ta’ skadenza fil-21 ta’ Jannar 2012 (ir-“raba’ reviżjoni ta’ skadenza”) (7).

(7) Inbdiet reviżjoni interim parzjali limitata għad-dumping fir-rigward Dow Chemical fil-11 ta’ April 2012 (8).

(8) Wara applikazzjoni ppreżentata (9) fid-9 ta’ April 2010, il-Qorti Ġenerali annullat, bis-sentenza tagħha tat-8 ta’ Mejju 2012 fil-Kawża T-158/10 (10) (is-“Sentenza”) ir-Regolament tat-tielet reviżjoni ta’ skadenza safejn dan jikkonċerna Dow Chemical.

1.2. Ftuħ mill-ġdid parzjali

(9) Wara s-Sentenza, ġie ppubblikat avviż (11) dwar il-ftuħ mill-ġdid parzjali tal-investigazzjoni għat-tielet reviżjoni ta’ skadenza dwar l-importazzjonijiet tal-etanolamini li joriġinaw mill-Istati Uniti. Il-ftuħ mill-ġdid kien limitat għall-ambitu tal-implimentazzjoni tas-Sentenza fir-rigward tad-determinazzjoni tal-probabbiltà ta’ kontinwazzjoni jew rikorrenza ta’ dumping matul il-perijodu tal-investigazzjoni ta’ reviżjoni (il-“PIR”), inkluża l-kapaċità żejda tal-produzzjoni tal-etanolamini fl-Istati Uniti, huwa kkonċernat.

(10) F’dak l-avviż, il-partijiet ġew infurmati li, fid-dawl tas-Sentenza, l-importazzjonijiet lejn l-Unjoni Ewropea ta’ etanolamini prodotti minn Dow Chemical ma għadhomx soġġetti għad-dazji anti-dumping imposti mir-Regolament tat-tielet reviżjoni ta’ skadenza u li d-dazji anti-dumping definittivi mħallsa b’konformità ma’ dak ir-Regolament fuq l-importazzjonijiet tal-etanolamini għandhom jiġu rimborsati jew mibgħuta lura b’konformità mar-regolament doganali applikabbli.

(11) Il-Kummissjoni avżat uffiċjalment lill-produtturi esportaturi, lill-importaturi u lill-utenti magħrufa li huma kkonċernati u lill-industrija tal-Unjoni, dwar il-ftuħ parzjali mill-ġdid tal-investigazzzjoni. Il-partijiet interessati ngħataw l-opportunità li jgħarrfu bil-miktub il-fehmiet tagħhom u li jitolbu li jinstemgħu fil-limitu ta’ żmien stipulat fl-avviż.

(12) Il-partijiet kollha li għamlu tali talba f’dak il-limitu ta’ żmien, u li wrew li kien hemm raġunijiet partikolari għaliex għandhom jinstemgħu, ingħataw l-opportunità li jagħmlu dan.

(13) Ġew riċevuti rappreżentazzjonijiet minn żewġ produtturi esportaturi, tliet produtturi tal-Unjoni u utent tal-prodott ikkonċernat.

2. L-IMPLIMENTAZZJONI TAS-SENTENZA

2.1. Kumment preliminari

(14) Huwa mfakkar li r-raġuni għall-annullament tar-Regolament ikkontestat kienet il-konklużjoni tal-Qorti Ġenerali li r-Regolament tat-tielet reviżjoni ta’ skadenza kien fih żewġ żbalji ta’ evalwazzjoni: (i) il-konklużjoni li sar dumping kontinwu matul il-PIR u, għalhekk, fuq dik il-bażi, il-konklużjoni ta’ probabbiltà ta’ tkomplija ta’ dumping; u (ii) id-determinazzjoni li l-kapaċità ta’ produzzjoni żejda tal-etanolamini fl-Istati Uniti ammontat għal 60 000 tunnellata.

2.2. Il-kummenti tal-partijiet interessati

(15) L-industrija tal-Unjoni rrikonoxxiet li s-Sentenza ddubitat il-metodoloġiji użati mill-istituzzjonijiet biex jikkwantifikaw il-kapaċità żejda ta’ produzzjoni fl-Istati Uniti. Madankollu, l-industrija tal-Unjoni sostniet il-pożizzjoni tagħha li jekk il-bażi tal-kapaċità ta’ produzzjoni reali ssir fuq 90 % tal-kapaċità nominali, kif l-istituzzjonijiet kienu għamlu, din tkun wisq konservattiva minħabba li hija komuni u aċċettata għall-kumpaniji biex jaqbżu l-kapaċità nominali. Billi bbażaw ruħhom fuq dejta tas-suq ippubblikata li allegatament oriġinat minn PCI Xylenes & Polyesters (“PCI”), huma kkonkludew li fil-fatt kien hemm kapaċità żejda fl-2008 ‘l quddiem.

(16) Barra minn hekk, l-industrija tal-Unjoni kkunsidrat li l-kundizzjonijiet tas-suq ma kienux inbidlu materjalment mill-pubblikazzjoni tar-Regolament tat-tielet reviżjoni ta’ skadenza u sabet diversi raġunijiet biex tikkonkludi li hemm probabbiltà ta’ rikorrenza ta’ dumping. F’dan ir-rigward, hija invokat il-kontinwazzjoni tal-kapaċità tal-produzzjoni tal-Istati Uniti fuq id-domanda domestika mill-PIR; l-espansjonijiet fil-kapaċità tal-materjal f’pajjiżi terzi wara l-2009 li kienu jagħmlu s-swieq tal-esportazzjoni tal-Istati Uniti dejjem aktar awtosuffiċjenti; l-eżistenza ta’ miżuri anti-dumping imposti jew li x’aktarx kienu jiġu imposti dalwaqt f’pajjiżi terzi; iż-żieda fil-kapaċità tal-produzzjoni tal-glikol tal-monoetilina (MEG) mill-2009 ‘l quddiem; u l-proposta fl-Istati Uniti biex jiġu inklużi ftit mill-etanolamini fil-lista tal-prodotti b’effetti potenzjali ta’ ħsara lis-saħħa li fl-aħħar mill-aħħar jistgħu jkollhom impatt fil-konsum domestiku.

(17) Dow Chemical esprimiet id-dubji tagħha dwar il-legalità tal-ftuħ mill-ġdid tal-investigazzjoni bl-argument li m’hemm l-ebda dispożizzjoni speċifika fir-Regolament bażiku li jippermetti dan. Dan il-produttur esportatur allega wkoll li l-ftuħ mill-ġdid joħloq kunflitt mal-iskadenza statutorja ta’ 15-il xahar stipulata fl-Artikolu 11(5) tar-Regolament bażiku għat-tlestija ta’ investigazzjonijiet ta’ reviżjoni.

(18) Dow Chemical allegat ukoll li s-Sentenza ma teħtieġ l-ebda miżura ta’ implimentazzjoni u li l-Kummissjoni ma setgħetx legalment tirrimedja l-aspetti tar-Regolament ikkontestat, billi kull waħda mir-raġunijiet sostantivi li wasslu għall-adozzjoni tar-Regolament jew kienet annullata mill-Qorti Ġenerali jew ikkontestata. Dow Chemical għalhekk ikkunsidrat li l-unika mod legali biex tirrimedja dawn l-aspetti tar-Regolament tat-tielet reviżjoni ta’ skadenza jkun li jiġu mħassra l-miżuri attwali.

(19) Utent l-Unjoni, Stepan Europe (“Stepan”), issottometta li l-konsegwenzi legali tas-sentenza jistgħu biss ikunu li l-miżuri imposti mir-Regolament tat-tielet reviżjoni ta’ skadenza għandhom jiġu rtirati minħabba li dawn kienu ġew imposti fuq il-bażi ta’ analiżi żbaljata. Ġew espressi opinjonijiet simili mill-produttur esportatur Huntsman Petrochemical Corporation LLC (“Huntsman”). Tabilħaqq, Stepan u Huntsman argumentaw li l-Qorti sostniet li, matul il-PIR, il-marġini tad-dumping mal-pajjiż kollu kien negattiv u għalhekk l-ebda kontinwazzjoni ta’ dumping ma setgħat tiġi stabbilita. Stepan qies li l-istituzzjonijiet kellhom jeżaminaw jekk kienx hemm il-probabbiltà ta’ rikorrenza ta’ dumping; madankollu r-Regolament tat-tielet reviżjoni ta’ skadenza ma qal xejn dwar dan.

(20) Barra minn hekk, Stepan enfasizza li, kieku l-kunċett ta’ kontinwazzjoni ta’ dumping jiġi interpretat fuq il-bażi ta’ kumpanija individwali, l-istituzzjonijiet imisshom ikkonkludew li ma kienx hemm tkomplija ta’ dumping għal Dow Chemical billi, skont il-Qorti, il-kumpanija rrappreżentat aktar minn 85 % tal-importazzjonijiet kollha mill-Istati Uniti, u għalhekk imisshom ikkunsidraw jekk id-dumping minn Dow Chemical probabbli kienx se jerġa’ jseħħ. Għall-kumpaniji esportaturi l-oħra, kien ġie stabbilit li kien hemm dumping u għaldaqstant, l-istituzzjonijiet imisshom kienu stabilixxew jekk id-dumping kienx probabbli li jissokta. L-analiżi tal-probabbiltà tal-kontinwazzjoni tad-dumping kienet prinċipalment ibbażata, skont Stepan, fuq il-kapaċità żejda fuq il-pajjiż kollu fl-Istati Uniti ta’ 60 000 tunnellata. Minħabba l-konklużjoni tal-Qorti li l-istituzzjonijiet żbaljaw fl-eżaminazzjoni tal-perjodu ta’ kapaċità żejda fl-Istati Uniti u minħabba l-fatt li, skont Stepan, il-kapaċità żejda kienet eqreb lejn l-aktar 8 000 tunnellata, ma kienx għadu possibbli li jsostnu li l-kumpaniji esportaturi l-oħra x’aktarx kienu se jkomplu d-dumping. L-istituzzjonijiet kien ikollhom bżonn janalizzaw u jistabbilixxu ukoll il-probabbiltà ta’ rikorrenza ta’ dumping.

(21) Hunstman wkoll ibbaża l-analiżi tiegħu fuq is-suppożizzjoni li s-Sentenza kkonfermat li ma kien hemm l-ebda kapaċità żejda fl-Istati Uniti matul il-PIR u li kien għalhekk improbabbli li ammont miżjud tal-etanolamini jkunu esportati lejn l-UE fuq dik il-bażi. Huma sostnew li għalhekk ma kienx neċessarju li jiġu analizzati wkoll fatturi oħra bħal l-impatt ta’ miżuri tad-difiża tal-kummerċ f’pajjiżi terzi, l-iżvilupp possibbli tad-domanda fl-Istati Uniti u fi swieq oħra jew pressjoni ‘l isfel tal-prezzijiet. Barra minn hekk, Huntsman argumenta li, fid-dawl tal-konklużjoni tal-Qorti tan-nuqqas ta’ kapaċità żejda fl-Istati Uniti waqt il-PIR, ma kienx għadu possibbli għall-Kummissjoni li tanaliżża mill-ġdid il-probabbiltà ta’ rikorrenza ta’ dumping u ta’ ħsara u li tikkonkludi fil-qafas ta’ dan il-ftuħ mill-ġdid parzjali li kien hemm probabbiltà ta’ rikorrenza ta’ dumping li jagħmel il-ħsara. Iżda, li kieku l-Kummissjoni kellha terġa’ tħares lejn il-probabbiltà ta’ rikorrenza ta’ dumping u ta’ ħsara, Huntsman ikkunsidra li ma jkun hemm l-ebda evidenza li turi li r-rekwiżiti tal-Artikolu 11(2) tar-Regolament bażiku jiġu sodisfatti. Fir-rigward tal-probabbiltà ta’ rikorrenza ta’ dumping, Huntsman kien tal-opinjoni li, abbażi tal-konklużjoni li matul il-PIR ma kien hemm l-ebda dumping għal Dow Chemical, bil-bosta l-ikbar esportatur, li ma kien hemm l-ebda probabbiltà ta’ rikorrenza ta’ dumping fuq bażi ta’ madwar il-pajjiż kollu wara l-PIR, li kieku d-dazji anti-dumping jiġu rtirati.

(22) Skont Huntsman, ir-rikorrenza tal-ħsara mhijiex probabbli fid-dawl tan-nuqqas ta’ kapaċità tal-produzzjoni mhux użata li tirriżulta fi ftit spazju biex jiżdiedu l-esportazzjonijiet lejn l-Unjoni wara l-PIR. Huntsman sostna li din il-konklużjoni hija kkonfermata mill-fatt li, skont ir-rapport SRI (12), it-tkabbir mistenni tal-konsum fl-Istati Uniti ma jvarjax b’mod sinifikattiv minn dak ta’ swieq oħra.

(23) Huntsman qal li kieku l-industrija tal-Unjoni sofriet minn xi ħsara, dan kien ikun attribwit għall-effetti tal-kriżi ekonomika u mhux għall-importazzjoni mill-USA. Is-sempliċi taħrix tal-impatt negattiv tal-kriżi permezz ta’ importazzjonijiet ma setax jippermetti konklużjoni ta’ probabbiltà ta’ rikorrenza ta’ ħsara kkawżata mill-importazzjonijiet imsemmija.

2.3. Analiżi tal-kummenti

(24) Fir-rigward tal-allegata illegalità tal-ftuħ mill-ġdid (premessi 17-18), huwa mfakkar li fil-kawża C-458/98 P (is-“sentenza IPS”), il-Qorti tal-Ġustizzja rrikonoxxiet li, f’każijiet fejn proċediment ikun jikkonsisti f’għadd ta’ stadji amministrattivi, l-annullament ta’ wieħed minn dawk l-istadji ma jannullax il-proċediment sħiħ. Il-proċediment anti-dumping huwa eżempju ta’ proċediment b’bosta stadji. Konsegwentement, l-annullament tar-Regolament ta’ emenda fil-konfront ta’ parti waħda ma jimplikax l-annullament tal-proċedura sħiħa qabel l-adozzjoni ta’ dan ir-Regolament (13). Barra minn dan, b’konformità mal-Artikolu 266 tat-Trattat dwar il-Funzjonament tal-Unjoni Ewropea (TFUE), l-istituzzjonijiet tal-Unjoni huma meħtieġa jikkonformaw mas-sentenza. Fid-dawl ta’ dan ta’ hawn fuq, id-dikjarazzjoni li m’hemmx bażi legali għall-ftuħ mill-ġdid ta’ investigazzjoni ta’ reviżjoni nstabet li hija bla bażi.

(25) Il-pretensjoni li l-introduzzjoni tal-iskadenzi biex jiġu konklużi l-investigazzjonijiet anti-dumping ma tippermettix lill-Kummissjoni testendi l-investigazzjoni lil hinn mil-limitu statutorju ta’ 15-il xhar (il-premessa 17 hawn fuq) instabet ukoll li mhix ġustifikata. Qed jitqies li din l-iskadenza mhix rilevanti għall-implimentazzjoni tas-sentenaza tal-Qorti. Tabilħaqq, skadenza bħal din tirregola biss it-tlestija tal-investigazzjoni ta’ reviżjoni inizjali minn dakinhar tat-tnedija sa dakinhar li tittieħdet azzjoni definittiva, u ma tikkonċerna l-ebda azzjoni sussegwenti li kapaċi jkollha tittieħed, ngħidu aħna, b’riżultat ta’ reviżjoni ġudizzjarja. Il-konsegwenza li tiġi aċċettata tali talba jagħmilha impossibbli li l-istituzzjonijiet iqisu l-konklużjonijiet tal-Qorti Ġenerali (kif jirrikjedi l-Artikolu 266 tat-TFUE). Tabilħaqq, is-sentenza tal-Qorti Ġenerali dejjem tingħata fi żmien meta d-data tal-għeluq ta’ investigazzjoni tkun skadiet. Barra minn hekk, huwa nnutat li kull interpretazzjoni oħra għandha tfisser li, pereżempju, azzjoni legali li tirnexxi mressqa mill-industrija tal-Unjoni tkun mingħajr effett prattiku għal dik il-parti jekk l-iskadenza tal-limitu taż-żmien biex tiġi konkluża l-investigazzjoni oriġinali ma tkunx se tippermetti l-implimentazzjoni ta’ sentenza tal-Qorti Ġenerali. Dan ma jkunx qed jikkonforma mal-prinċipju li l-partijiet kollha għandu jkollhom id-dritt ta’ reviżjoni ġudizzjarja effettiva.

(26) Rigward id-dikjarazzjoni li l-Kummissjoni ma tkunx tista’ legalment tirrimedja żbalji ta’ evalwazzjoni li jinsabu fir-Regolament ikkontestat u li l-uniku mezz li timplimenta s-sentenza hija li tħassar il-miżura eżistenti (il-premessa 18 hawn fuq), għandu jiġi nnutat li ġej. Il-Qorti diġà stabbiliet li l-annullament ta’ Regolament jimplika wkoll il-possibbiltà li tirrimedja l-aspetti tar-Regolament ta’ emenda li wasslu għall-annullament tiegħu, filwaqt li ma jbiddlux il-partijiet mhux ikkontestati li ma jkunux milquta mis-sentenza — kif ġie deċiż fis-sentenza tal-IPS. L-istituzzjonijiet huma għalhekk mitluba li jkollhom jqisu mhux biss il-parti operattiva tas-sentenza iżda wkoll biex ir-raġunijiet li wasslet għas-sentenza u jikkostitwixxu bażi essenzjali tagħha, safejn huma meħtieġa biex jiddeterminaw it-tifsira eżatta ta’ dak li huwa ddikjarat fil-parti operattiva (14). Il-proċedura għas-sostituzzjoni ta’ miżura illegali tista’ b’dan il-mod titkompla (15). Għalhekk, din il-pretensjoni wkoll hija meqjusa bħala mhux iġġustifikata.

(27) Il-Qorti Ġenerali, kif ġie ukoll innutat minn Stepan u Hunstman (ara l-premessa 19), sabet li, matul l-investigazzjoni li rriżultat fl-adozzjoni tar-Regolament tat-tielet reviżjoni ta’ skadenza, l-istituzzjonijiet ma setgħux jaslu għall-konklużjoni li d-dumping kompla matul il-PIR, u lanqas li kien hemm probabbiltà ta’ kontinwazzjoni ta’ dumping. Il-maġġoranza l-kbira tal-importazzjonijiet mill-Istati Uniti jiġifieri, kif innutat il-Qorti, aktar minn 85 % minn Dow Chemical, kienu daħlu fl-Unjoni bi prezzijiet mhux iddampjati. Barra minn hekk, din is-sitwazzjoni kellha tirriżulta f’konklużjoni li l-marġini medja b’piż differenzjat għal importazzjonijiet tal-prodott inkwistjoni li joriġina mill-Istati Uniti kienet negattiva. Il-Qorti kkonkludiet li l-istituzzjonijiet kienu għalhekk obbligati juru li kien hemm il-probabbiltà ta’ rikorrenza ta’ dumping (16).

(28) L-analiżi tal-probabbiltà ta’ rikorrenza ta’ dumping f’dan il-każ hi, kif il-partijiet kollha interessati jirrikonoxxu espliċitament jew impliċitament, marbuta mal-kalkolu tal-kapaċità tal-produzzjoni żejda fl-Istati Uniti. Xi partijiet interessati jsostnu li l-Qorti Ġenerali kkonfermat li ma kienx hemm kapaċità żejda sinifikanti fl-Istati Uniti matul il-PIR. Il-Qorti sabet li l-metodoloġija tal-kalkolu li tirriżulta f’kapaċità tal-produzzjoni żejda tal-etanolamini ta’ 60 000 tunnellata matul il-PIR kienet tikkawża konfużjoni u li n-numru ta’ 60 000 tunnellata li rriżulta kien f kunflitt mal-evidenza li jistrieħ fuqha l-każ (17).

(29) Kif imsemmi fil-premessa 15, l-industrija tal-Unjoni ssottomettiet li, abbażi tad-dejta tal-PCI, ikun hemm kapaċità żejda mal-pajjiż kollu fl-2008 aktar minn 60 000 tunnellata. Madankollu, huwa nnutat li, fil-kalkolu mressaq mill-industrija tal-Unjoni, il-kapaċità tal-produzzjoni totali tal-Istati Uniti kien intuża, jiġifieri l-ebda aġġustament ‘l isfel għal 90 % ma kien sar.

(30) Fir-rigward tal-allegazzjonijiet rigward il-kalkolu tal-kapaċità żejda matul il-PIR, huwa nnutat li żewġ produtturi esportaturi kkooperaw mat-tielet investigazzjoni ta’ reviżjoni ta’ skadenza. Matul dik l-investigazzjoni, ġie stabbilit li INEOS Oxide LLC (“INEOS”) ma kellha l-ebda kapaċità żejda matul il-PIR, filwaqt li Dow Chemical kellha. L-informazzjoni vverifikata turi li Dow Chemical ma użatx il-kapaċità żejda tagħha biex teżerċita esportazzjonijiet bi prezz baxx matul il-PIR minkejja li setgħet tagħmel hekk minħabba l-livell baxx tal-miżuri meta espressi f’ekwivalenti ad valorem.

(31) Barra minn hekk, il-kumpaniji li kkooperaw, Dow Chemical u INEOS, rappreżentati matul il-PIR flimkien b’91,6 % tal-esportazzjonijiet mill-Istati Uniti lejn l-Unjoni. L-esportazzjonijiet totali ta’ Dow Chemical u INEOS ammontaw għal 30 000 – 35 000 tunnellata; esportazzjonijiet minn kumpaniji li ma kkooperawx ma kinux aktar minn 3 000 sa 4 000 tunnellata. Il-marġini tad-dumping mal-pajjiż kollu matul il-PIR kien de minimis u importazzjonijiet minn kumpaniji li ma kkooperawx kienu jirrappreżentaw inqas minn 1 % tas-suq tal-Unjoni. Għal raġunijiet ta’ kunfidenzjalità, il-figuri t’hawn fuq jew ġew mogħtija fil-forma ta’ firxiet jonkella mhumiex eżatti.

(32) Kif imsemmi fil-premessa 16, l-industrija tal-Unjoni rreferiet għal fatturi varji li jindikaw li, skont huma, xorta kien hemm possibbiltà ta’ dumping wara l-2008. Madankollu, il-kundizzjonijiet tas-suq ma nbidlux materjalment mill-pubblikazzjoni tar-Regolament tat-tielet reviżjoni ta’ skadenza. Dawk iċ-ċirkostanzi huma rikonoxxuti wkoll mill-industrija tal-Unjoni. Madankollu, ta’ min jinnota li kif imsemmi fil-premessi 30 u 31, minħabba l-livell baxx tal-miżuri u n-nuqqas ta’ kapaċità żejda minn INEOS kif ukoll l-assenza tad-dumping minn Dow Chemical, ma hemm l-ebda indikazzjoni li l-abrogazzjoni tal-miżura aktarx tbiddel is-sitwazzjoni.

(33) Produttur esportatur ikkummenta li t-tielet reviżjoni ta’ skadenza ma kelliex tikkonkludi bir-Regolament ta’ Implimentazzjoni (UE) Nru 54/2010 li jimponi miżuri. Il-produttur li jesporta talab li l-miżuri jiġu mħassra b’effett retroattiv sabiex id-dazji kollha mħallsa mid-data tad-dħul fis-seħħ tar-Regolament ta’ Implimentazzjoni (UE) Nru 54/2010 jiġu rimbursati lill-importaturi kollha li ħallsuhom kif xieraq.

(34) Din il-pretensjoni hija miċħuda peress li l-produtturi esportaturi minbarra Dow Chemical setgħu wkoll iressqu rikors għal annullament kontra r-Regolament - li kien annullat biss safejn huwa kkonċerna lill-applikant, Dow Chemical. Għalhekk, b’konformità mal-prinċipju taċ-ċertezza legali u konsegwentement għall-każistika tal-Qorti (18), ir-Regolament sar definittiv fir-rigward tal-produtturi esportaturi l-oħra.

2.4. Konklużjoni

(35) B’kont meħud tal-kummenti magħmula mill-partijiet u l-analiżi tagħhom, ġie konkluż li l-implimentazzjoni ta’ sentenza tal-Qorti Ġenerali tfisser li matul l-investigazzjoni li rriżultat fl-adozzjoni tar-Regolament ta’ Implimentazzjoni (UE) Nru 54/2010, l-istituzzjonijiet ma setgħux waslu għall-konklużjoni li d-dumping kompla matul il-PIR, u lanqas li kien hemm probabbiltà ta’ kontinwazzjoni ta’ dumping. Barra minn hekk, l-istituzzjonijiet għandhom ikunu waslu għall-konklużjoni li ma kienx hemm probabbiltà ta’ rikorrenza ta’ dumping.

(36) Fuq il-bażi ta’ dan ta’ hawn fuq, id-dazju anti-dumping fuq l-etanolamini m’għandhomx ikunu ġew introdotti mill-ġdid. Fir-rigward ta’ Dow Chemical, għandu jiġi mfakkar li Regolament ta’ Implimentazzjoni (UE) Nru 54/2010 diġà ġie annullat fir-rigward ta’ Dow Chemical safejn hija kkonċernata, mis-sentenza tal-Qorti Ġenerali fil-kawża T-158/10. Għalhekk, għal raġunijiet ta’ ċarezza, għandu jiġi indikat li fir-rigward l-importazzjonijiet tal-etanolamini minn Dow Chemical, id-dazji anti-dumping m’għadhomx fis-seħħ mid-data tad-dħul fis-seħħ tar-Regolament ta’ Implimentazzjoni (UE) Nru 54/2010 (23 ta’ Jannar 2010).

3. IR-RABA’ REVIŻJONI TA’ SKADENZA

(37) Fid-dawl ta’ dan ta’ hawn fuq u b’mod partikolari l-premessa 35, huwa kkunsidrat li r-raba’ reviżjoni ta’ skadenza għandha tintemm mingħajr ma jerġa’ jiġi impost dazju. Fir-rigward ta’ Dow Chemical, ir-raba’ reviżjoni ta’ skadenza ġiet deprivata mill-għan tagħha mis-Sentenza u ma teżisti l-ebda bażi legali għall-ġbir ta’ dazji anti-dumping fuq importazzjonijiet minn Dow Chemical mit-23 ta’ Jannar 2010.

4. IR-REVIŻJONI INTERIM PARZJALI

(38) B’kont meħud tal-konklużjonijiet mogħtija fil-qosor fil-premessa 35 t’hawn fuq, huwa kkunsidrat li r-reviżjoni għandha tintemm peress li l-bażi għall-eżistenza tal-miżuri, jiġifieri, konklużjoni ta’ probabbiltà ta’ kontinwazzjoni jew rikorrenza ta’ dumping li jagħmel ħsara, hija nieqsa.

5. KUMMENTI RIĊEVUTI

(39) Il-partijiet kollha ġew infurmati dwar il-fatti u l-kunsiderazzjonijiet essenzjali li abbażi tagħhom kien maħsub li jiġi rakkomandat li jitwaqqfu l-miżuri eżistenti. Dawn ingħataw ukoll perjodu li fih setgħu jagħmlu rappreżentazzjonijiet wara dan l-iżvelar. Il-kummenti tagħhom tqiesu kif xieraq iżda ma kinux tali li jbiddlu l-konklużjonijiet.

6. KONKLUŻJONIJIET

(40) Isegwi minn dan ta’ hawn fuq li l-investigazzjoni mill-ġdid parzjali għandha tintemm u li l-miżuri anti-dumping fuq l-importazzjonijiet tal-etanolamini li joriġinaw mill-USA għandhom jiġu mħassra. Fir-rigward tal-importazzjonijiet tal-etanolamini minn Dow Chemical, billi Regolament ta’ Implimentazzjoni (UE) Nru 54/2010 kien diġà ġie annullat safejn hija kkonċernata Dow Chemical, il-miżuri mhumiex fis-seħħ mid-data tad-dħul fis-seħħ tar-Regolament ta’ Implimentazzjoni (UE) Nru 54/2010 (it-23 ta’ Jannar 2010).

(41) Ir-raba’ investigazzjoni ta’ skadenza li tikkonċerna dazji anti-dumping fis-seħħ fuq l-importazzjonijiet tal-etanolamini li joriġinaw mill-USA għandha tiġi tterminata ukoll mingħajr ma jerġa’ jiġi impost dazju. Fir-rigward tal-importazzjonijiet mingħand Dow Chemical, dik ir-reviżjoni ta’ skadenza ġiet deprivata mill-għan tagħha.

(42) Ir-reviżjoni interim parzjali limitata fl-ambitu għall-eżaminazzjoni ta’ dumping għandha tintemm abbażi tat-tħassir tal-miżuri eżistenti,

ADOTTA DAN IR-REGOLAMENT:

Artikolu 1

1. Il-ftuħ mill-ġdid parzjali ta’ investigazzjoni anti-dumping li tikkonċerna l-importazzjonijiet tal-etanolamini li preżentement għandhom il-kodiċijiet NM ex 2922 11 00 (monoetanolamini) (Kodiċi TARIC 2922110010), ex 2922 12 00 (dijetanolamina) (Kodiċi TARIC 2922120010) u 2922 13 10 (trijetanolamina), li joriġinaw mill-Istati Uniti tal-Amerika, hija b’dan mitmuma mingħajr ma jiġu imposti mill-ġdid id-dazji, u l-miżuri huma mħassra.

2. Fir-rigward tal-importazzjonijiet mingħand The Dow Chemical Company, ma teżisti l-ebda bażi legali għall-ġbir ta’ dazji anti-dumping fuq importazzjonijiet minn The Dow Chemical Company mit-23 ta’ Jannar 2010.

Artikolu 2

L-investigazzjoni ta’ reviżjoni ta’ skadenza tal-investigazzjoni anti-dumping li tikkonċerna l-importazzjonijiet tal-etanolamini mill-produtturi esportaturi kollha, li preżentement għandhom il-kodiċijiet NM ex 2922 11 00 (monoetanolamini) (Kodiċi TARIC 2922110010), ex 2922 12 00 (dijetanolamina) (Kodiċi TARIC 2922120010) u 2922 13 10 (trijetanolamina), li joriġinaw mill-Istati Uniti tal-Amerika, nbdiet fil-21 ta’ Jannar 2012, hija b’dan mitmuma mingħajr l-impożizzjoni tal-miżuri. Fir-rigward tal-importazzjonijiet mingħand The Dow Chemical Company, dik ir-reviżjoni ta’ skadenza ġiet deprivata mill-għan tagħha.

Artikolu 3

Ir-reviżjoni interim parzjali limitata fl-ambitu għall-eżami ta’ dumping rigward l-importazzjonijiet tal-etanolamini minn The Dow Chemical Company li preżentement għandhom il-kodiċijiet NM ex 2922 11 00 (monoetanolamini) (Kodiċi TARIC 2922110010), ex 2922 12 00 (dijetanolamina) (Kodiċi TARIC 2922120010) u 2922 13 10 (trijetanolamina), li joriġinaw mill-Istati Uniti tal-Amerika, hija b’dan mitmuma.

Artikolu 4

Dan ir-Regolament għandu jidħol fis-seħħ fil-jum wara l-pubblikazzjoni tiegħu f’Il-Ġurnal Ufficjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, il-21 ta’ Marzu 2013. Għall-Kunsill Il-President P. HOGAN

(1) ĠU L 343, 22.12.2009, p. 51.

(2) ĠU L 28, 2.2.1994, p. 40.

(3) ĠU L 185, 25.7.2000, p. 1.

(4) ĠU L 294, 25.10.2006, p. 2.

(5) ĠU L 17, 22.1.2010, p. 1.

(6) ĠU C 79, 12.3.2011, p. 20.

(7) ĠU C 18, 21.1.2012, p. 16.

(8) ĠU C 103, 11.4.2012, p. 8.

(9) ĠU C 161, 9.4.2010, p. 44.

(10) Il-kawża T-158/10 The Dow Chemical Company vs il-Kunsill [2012] Ġabra II.

(11) ĠU C 314, 18.10.2012, p. 12.

(12) Chemical Economics Handbook Product Review, ‘Ethanolamines’, SRI Consulting.

(13) Il-Kawża C-458/98 P, Industrie des Poudres Sphériques v il-Kunsill [2000] Ġabra I-8147.

(14) Il-Kawża C-458/98 P, Industrie des Poudres Sphériques vs Il-Kunsill, paragrafu 81.

(15) Il-Kawża C-458/98 P, Industrie des Poudres Sphériques vs Il-Kunsill, paragrafu 82.

(16) Il-kawża T-158/10 The Dow Chemical Company vs Il-Kunsill, paragrafu 45.

(17) Il-kawża T-158/10 The Dow Chemical Company vs Il-Kunsill, paragrafu 54.

(18) Il-kawża C-239/99 Nachi Europe Gmbh vs Hauptzollamt Krefeld [2001] Ġabra I-1220.